Departement swyg oor Derby-Lewis se paroolClive Derby-Lewis Die departement sou die media Vrydag toegespreek het oor die hooggeregshof in Pretoria se bevel dat Derby-Lewis op mediese parool vrygelaat moet word. Die ministerie het kort ná die hofuitspraak gesê hy sal gronde vir appèl ondersoek. Die mediakonferensie is egter gekanselleer, sonder dat enige redes verskaf is. Adv. Mthunzi Mhaga, woordvoerder vir die departement, het by navraag aan Maroela Media gesê die departement hoef nie redes vir die afstel van die konferensie te verskaf nie. “Vra julle altyd vrae as ŉ mediakonferensie gekanselleer word?” het hy gesê. Mhaga het geweier om enige vrae verder te beantwoord en gesê ŉ verklaring sal later deur die departement uitgestuur word. Roelof du Plessis, Derby-Lewis se regsverteenwoordiger, het Vrydag aan Maroela Media gesê die departement is steeds besig om die paroolvoorwaardes vir sy kliënt te finaliseer. “Ons het geen insae in die samestelling van die paroolvoorwaardes nie. Ons sal slegs in kennis gestel word wanneer dit gefinaliseer is, maar al die stappe is aan die gang,” het hy gesê. Hy het gesê hoewel Derby-Lewis nog nie amptelik vrygelaat is nie, behoort die proses binnekort afgehandel te wees. “Hy is nou in die hospitaal en kan in elk geval eers ontslaan word wanneer die dokters so besluit,” het hy gesê. Du Plessis wou nie kommentaar lewer oor die redes vir die mediakonferensie se kansellasie nie. Die hooggeregshof in Pretoria op 29 Mei gelas het dat mediese parool aan Derby-Lewis toegestaan word. Derby-Lewis dien lewenslange tronkstraf uit vir sy aandeel in die sluipmoord op SAKP-leier Chris Hani in April 1993. Sy aansoek om mediese parool is voorheen herhaaldelik afgekeur. Derby-Lewis is terminaal siek weens longkanker. Hy is verlede jaar gediagnoseer terwyl hy behandeling ontvang het ná ŉ mesaanval in die tronk.